P. Hrušovský, predseda NR SR: (2004-12-09):
Skôr ako pristúpime k rokovaniu, vás chcem informovať, že o ospravedlnenie svojej neúčasti požiadali páni poslanci Hanzel, Murgaš a Paška. Pán poslanec Tkáč je na zahraničnej pracovnej ceste. Chcem vás informovať o výsledku včerajšieho rokovania poslaneckých klubov v politickom grémiu. Dohodli sme sa o ďalšom priebehu pokračovania a prerokúvania jednotlivých bodov programu 33. schôdze Národnej rady tak, že dnes budeme pokračovať v rokovaní v poradí bodmi, tak ako sú uvedené v návrhu programu. Najskôr budeme rokovať o návrhu uznesenia Národnej rady k realizácii dôchodkovej reformy, ktoré navrhol pán predseda strany Smer Fico, potom návrhmi zákonov, ktorých predkladateľom je podpredseda vlády a minister spravodlivosti Daniel Lipšic, celkom štyrmi návrhmi zákonov. Z nich prvý je návrh zákona o konkurze a reštrukturalizácii a o zmene a doplnení niektorých zákonov, posledný je návrh zákona o rodine a o zmene a doplnení niektorých zákonov. Dnes o 11.00 hodine prerušíme rokovanie 33. schôdze Národnej rady na poradu poslaneckých klubov a na rokovanie o návrhu zákona o štátnom rozpočte na rok 2005, o ktorom budeme hlasovať dnes o 15.00 hodine po hodine otázok. Po odhlasovaní návrhu zákona o štátnom rozpočte budeme hlasovať o prerokovaných bodoch programu 33. schôdze Národnej rady. Doteraz sme z nich prerokovali dva, ktoré máme neodhlasované, návrh zákona o autoškolách a o zmene a doplnení niektorých zákonov a návrh zákona, ktorým sa mení a dopĺňa zákon Národnej rady č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov. Ďalej sa predsedovia poslaneckých klubov dohodli a všetci súhlasili, že na program rokovania 33. schôdze Národnej rady bude zaradený nový bod programu, návrh na schválenie uznesenia vlády k návrhu na vymenovanie za guvernéra Národnej banky Slovenska pána Ivana Šramka. Len pre poriadok, aby sme boli v súlade s rokovacím poriadkom, sa pýtam, či je všeobecný súhlas so zaradením tohto nového bodu programu na rokovanie tejto schôdze. Predpokladám, že hlasovať o návrhu uznesenia by sme mohli zajtra v priebehu dňa podľa toho, ako budú jednotlivé body programu časovo prerokúvané. Je súhlas s takýmto návrhom, páni poslanci? Áno. Teraz prosím pána poslanca Fica. (Reakcia z pléna.) Páni poslanci, prosím vás, budeme pokračovať v rokovaní o ďalších bodoch programu, ktorých predkladateľom z poverenia vlády Slovenskej republiky je podpredseda vlády a minister spravodlivosti Daniel Lipšic, ktorý podľa informácie už je v budove Národnej rady, v priebehu minúty, dvoch minút by mal byť v rokovacej sále. Pani poslankyňu Laššákovú, pánov poslancov Miššíka a Madeja máme prítomných? Sú spoloční spravodajcovia k návrhom zákonov. Vítam pána podpredsedu vlády a ministra spravodlivosti. Nech sa páči, pán minister, prosím vás, aby ste z poverenia vlády Slovenskej republiky uviedli a odôvodnili vládny návrh zákona o konkurze a reštrukturalizácii a o zmene a doplnení niektorých zákonov , ktorý prerokúvame ako tlač 835. Súčasťou návrhu je aj  spoločná správa gestorského, ústavnoprávneho, výboru, ktorú máte ako tlač 835a. Prosím teraz pána podpredsedu vlády, aby návrh zákona uviedol. Nech sa páči.